КIуэкIуэ Юрий УФ-м и Президентым IущIащ
Дыгъэгъазэм и 6-м Путин Владимир КIуэкIуэ Юрий хуэзащ икIи ар Къэбэрдей-Балъкъэр Республикэм и Iэтащхьэм и къалэнхэр пIалъэкIэ игъэзэщIэну зэрагъэувыр жриIащ. Абы япэ къихуэу УФ-м и Президентыр КъБР-м и Iэтащхьэу лажьэ Къанокъуэ Арсен хуэзащ икIи ар и къулыкъум зэрытекIым теухуа лъэIум Iэ щIидзащ.
— Нобэ укъыщIезгъэблэгъам и щхьэусыгъуэр гурыIуэгъуэщ — уэ республикэм бгъэзэжыну сыхуейт. Уэ абы укъыщалъхуа къудейкъым, атIэ республикэм щекIуэкIхэм фIыуэ ущыгъуазэщ, властым и федеральнэ органхэм зэрыщылэжьапхъэми тэмэму хыбощIыкI, иужьрей зэманым Урысейм и МВД-м и еджапIэ нэхъ лъэщ дыдэхэм ящыщ зым уриунафэщIщ, — жиIащ Путин Владимир.
АдэкIэ Президентым къыхигъэщхьэхукIащ республикэм иужьрей илъэсхэм лэжьыгъэшхуэ зэрыщекIуэкIар, абы зэрызиужьыр. Абыхэм къадэкIуэу, Путин Владимир къигъэлъэгъуащ КъБР-м гугъуехьхэри зэрыщымымащIэр.
— Мыр ди япэ зэIущIэкъым, — жиIащ Президентым, — уэ къысхуэпIуэтауэ щытащ япэ игъэщыпхъэу къэплъытэхэр, апхуэдэу илъэс зыбжанэм къриубыдэу зэфIэгъэкIын хуейхэр. Мис абыхэм нэхъ зэпкърыхауэ дытепсэлъыхьыну сыхуейт.
КъБР-м и Iэтащхьэм и къулыкъур пIалъэкIэ игъэзэщIэну зэрагъэувым теухуауэ КIуэкIуэ Юрий къыхигъэщхьэхукIащ ар икъукIэ пщIэшхуэ икIи жэуаплыныгъэ ин зыпылъ къалэну къызэрилъытэр, апхуэдэу республикэм, Хэкум я сэбэп зыхэлъхэм папщIэ и къару емыблэжу зэрылэжьэнур, къыхуащIа дзыхьыр зэригъэпэжынум зэрыхущIэкъунур.
